- בלמ"ס -

- בלמ"ס -

                                                                       	        ב ל מ " ס                                            ע"פ 29372-01-26                                                                                                       
[image: zaal]	[image: סמל]
בבית הדין הצבאי לערעורים
בפני:

  אלופה     אורלי      מרקמן        –                הנשיאה
 אל"ם    מאיה    גולדשמידט     –                  שופטת
                                   אל"ם       חיים       ויסברג        –                    שופט

בעניין:



X/XXXXXXX רס"ב א' ר' – המערער (ע"י ב"כ, עו"ד עומרי חסון, עו"ד סעיד רכאב)


נ ג ד

התובע הצבאי הראשי – המשיב (ע"י ב"כ, סרן הודיה אביב)




ערעור על פסק דין של בית הדין הצבאי המחוזי במחוז שיפוטי חיל האוויר שניתן בתיק ח"א ת"פ 47054-12-24 (סא"ל לידור דרכמן – סגנית הנשיא, סרן יעל חסלבסקי – שופטת, סרן איתן יעקב – שופט) ביום 28.12.2025. ערעור ההגנה נדחה.


פ ס ק - ד י ן

1. נגד המערער, רס"ב א' ר', הוגש ביום 22 ביולי 2024, כתב אישום המייחס לו עבירה של מעשה מגונה, לפי סעיף 348(ג) לחוק העונשין, תשל"ז - 1977, שתי עבירות של הדחה בחקירה לפי סעיף 245(ב) לחוק העונשין, עבירה של גניבה מחייל, לפי סעיף 84 לחוק השיפוט הצבאי, תשט"ו - 1955 ועבירה של התנהגות שאינה הולמת, לפי סעיף 130 לחוק השיפוט הצבאי. 
2. לאחר שמיעת ראיות, ביום 16 ביולי 2025, הורשע המערער בכלל העבירות שיוחסו לו בכתב האישום. ביום 28 בדצמבר 2025 נגזר דינו והושתו עליו מאסר בפועל בן 11 חודשים, לצד עונשי מאסר מותנים והורדה לדרגת טוראי. עוד חויב המערער בתשלום פיצויים בסך 6,000 ש"ח לנפגעת העבירה. 
3. ההגנה לא השלימה עם הרשעתו של המערער והיא מבקשת לזכותו מהעבירות שבהן הורשע. לחלופין, ככל שיידחה ערעורה על הכרעת הדין, עותרת ההגנה להקל בעונש המאסר בפועל שנגזר עליו - במשכו ואף באופן נשיאתו. 
4. נבחן תחילה את ערעור ההגנה על הכרעת הדין ולאחר מכן את ערעורה על העונש. 

הערעור על הכרעת הדין 

כתב האישום ועיקרי הכרעת הדין של  בית הדין קמא 

5.  בקליפת אגוז נציין כי על פי פרט האישום הראשון שעניינו עבירה של מעשה מגונה, המערער שירת כנגד במחנה ואילו נפגעת העבירה הייתה פקודה שלו. ביום 4 בפברואר 2024, בהיותה במשמרת ערב, ביקש ממנה המערער להצטרף אליו לנסיעה ברחבי הבסיס. במהלך הנסיעה, אחז המערער עם ידו הימנית בתנוך אוזנה השמאלית של הנפגעת, ושאל אותה אם להיכנס לשטח המזבלה (המכונה "סנדוויץ'"), שאלה שעליה השיבה בשלילה. בעודם משוחחים העביר המערער את ידו לתנוך אוזנה הימנית, כשידו מקיפה את ראשה, ובהמשך נגע בעורפה ובשערהּ. נפגעת העבירה לא הגיבה למעשיו. בהמשך, הציע המערער לנפגעת לשחק במשחק שכינה "חם-קר", ואמר "אני ממש קר ואת ממש חמה". נפגעת העבירה לא הגיבה לדבריו והוא הכניס את ידו מבעד לצווארון חולצת המדים שלבשה, תחב אותה מתחת לחולצתה ולחזייתה, נגע בשדהּ הימני ואחז בפטמתה. בתגובה, הסיטה נפגעת העבירה את ראשה לכיוון הנגדי. המערער הוציא את ידו מחולצתה ושאל אם להמשיך. נפגעת העבירה השיבה בשלילה ומסרה כי "זה לא מתאים" וכי הוא "כמו אבא בשבילה". בהמשך הנסיעה, אמר לה המערער "תראי מה את עושה לי" או מילים בעלות משמעות דומה, קירב את ראשה אליו בתנועת חיבוק, לחש לה דבר-מה וליקק את אוזנה. לאחר מכן, לבקשת הנפגעת, נסע המערער בחזרה ליחידה. במהלך הנסיעה, בעת שנפגעת העבירה אכלה חטיף, שאל אותה המערער "לא יבש לך בגרון?". בהמשך, ליטף את ירכה השמאלית וחדל ממעשיו רק לאחר שהזיזה את רגלה ממנו. בסמוך לסיום הנסיעה ביקש המערער מנפגעת העבירה לסדר את שיערה, כדי שאחראית המשמרת לא תבחין בכך שהוא פרוע.
6.  בפרט האישום השני, שעניינו בעבירה של הדחה בחקירה, נטען כי לאחר אותה שיחה טלפונית בין המערער לבין נפגעת העבירה, הגיעה האחרונה לשוחח עמו כשהיא אוחזת בידה במכשיר הטלפון הסלולרי שלה, וכשבכיס מעילה מצוי מכשיר הטלפון הסלולרי של לירון, מסוג "אייפון 13", במצב הקלטה. לאחר שנפגעת העבירה ביקשה מן המערער להתייחס למעשיו, מסר לה האחרון כי ישוחחו בתוך רכבו כשמכשיריהם הסלולריים מחוץ לרכב. בהתאם לבקשתו, הותירה נפגעת העבירה את מכשירה הסלולארי מחוץ לרכב. מכשירה של חברתה, לירון, נותר בכיס המעיל במצב "הקלטה". בשיחתם ברכב, הביע המערער בפני נפגעת העבירה צער על מעשיו, ציין כי הוא בעל משפחה וילדים וביקש ממנה כי לא תספר דבר על שאירע. בהמשך, לבקשתו, התחבקו השניים לשלום ונפגעת העבירה יצאה מהרכב. מיד עם יציאתה הבחינה הנפגעת כי המכשיר הסלולארי של לירון, שעמו נכנסה לרכב, איננו מצוי עוד בכיס המעיל. 
עוד נטען בהמשכו של פרט אישום זה, כי במועד מאוחר יותר התקשר המערער לנפגעת העבירה ושאל אותה אם יחסיהם תקינים, ואם יש עדיין "תקווה ואור" כלשונו. המערער מסר כי הוא מצוי "בלחץ", כי הוא "סומך עליה" ויתמוך בה בכל שיידרש, בעודו מתכוון לכך שלא תספר דבר על שהתרחש. בשיחה טלפונית    נוספת ביקש ממנה "לשמור עליו", הנחה אותה לדווח דיווחי נוכחות שונים בשל היעדרותה מהיחידה (שאותה עזבה למעשה למחרת האירוע) ואף מסר לה שיאשר לה חופשה מיוחדת ושירות בתנאי "יומיות". המערער אף הציע לנפגעת העבירה להגיש טופס בקשה לשינוי שיבוץ וציין כי בכוונתו לסייע לה בכל שיידרש, וכל זאת בכוונה להניא את נפגעת העבירה מלהתלונן כנגדו, על ידי מתן טובות הנאה. 
7. בפרט האישום השלישי יוחסה למערער עבירה של גניבה מחייל, בגין גניבת מכשיר הטלפון השייך ללירון, שהיה בכיס המעיל של נפגעת העבירה בזמן ששהתה ברכב עם המערער.
8. בפרט האישום הרביעי שייחס למערער עבירה נוספת של הדחה בחקירה, נטען כי לאחר שנפגעת העבירה הבחינה בהיעלמותו של מכשירה הסלולרי של לירון, בסיום השיחה עם המערער, היא עדכנה אותה בכך. השתיים התקשרו למכשיר. בעוד שבניסיון החיוג הראשון לא היה מענה, בניסיון החיוג השני המכשיר היה במצב "לא זמין". בחלוף כשעה, עדכנו השתיים את המערער כי מכשירה של לירון אבד. המערער הציע לסייע בחיפושים ואף הציע כי יחפשו בחדרו, אך המכשיר לא אותר. לירון, ששירתה אף היא תחת פיקודו של המערער, התעמתה איתו וביקשה כי ישיב לה את מכשירה הסלולרי. המערער הכחיש כי המכשיר ברשותו אך הציע לרכוש עבורה מכשיר חדש. למחרת, אביה של לירון, האזרח שרון, שוחח עם המערער והבהיר לו שבכוונתו לדרוש ממפקד היחידה את פתיחת מצלמות האבטחה כדי לאתר את זהות הגנב. או אז, נסע המערער לאילת ורכש עבור לירון מכשיר חדש מסוג "אייפון 14". 
בשיחות בין המערער ולירון לאחר רכישת המכשיר החדש, ביקש ממנה המערער ש"תעזור לו" וציין לפניה כי הוא בעל קריירה צבאית ומשפחה. לירון השיבה כי אינה אחראית לצעדים שנפגעת העבירה תבחר לנקוט. בחלוף מספר שבועות, משהבינו לירון והמערער כי זומנו לשיחה אצל מפקד היחידה, ביקש המערער מלירון למסור בשיחה כי אביה הוא שרכש עבורה את המכשיר הסלולרי ולחץ את ידה פעמיים, בכוונה למנוע ממנה להתלונן.
9. לבסוף יוחסה למערער בפרט האישום החמישי עבירה של התנהגות שאינה הולמת. נטען, כי בעשותו את המעשים המתוארים לעיל, התנהג המערער באופן שאינו הולם את דרגתו ואת מעמדו בצה"ל. 
10. המערער כפר באשמה. הוא אישר כי שימש כמפקדה הישיר של נפגעת העבירה וכי השניים יצאו לנסיעה משותפת ברכבו לצרכי עבודה, אך טען כי לא היה כל מגע מיני בנסיעה, ו"גם אם היה מגע מסוים, לא הייתה בו שום קונוטציה מינית". עוד כפר בכך שגנב את מכשירה הסלולרי של לירון, וטען כי רכש עבורה מכשיר חדש בשל איומים שקיבל מאביה ומשחשש שיצטרך לספק הסברים למפקד היחידה. המערער אישר עוד כי ביקש מנפגעת העבירה להשאיר את מכשירי הטלפון הסלולאריים שלה ושלו מחוץ לרכב במהלך שיחתם, אך טען כי כתב האישום אינו מגלה כל עבירה של הדחה בחקירה. בתום שמיעת הראיות העלתה ההגנה גם טענות שעניינן הגנה מן הצדק, בנוגע להתנהלותם של גורמי החקירה, במניעת זכות היוועצות עם עורך דין ובקיומם של מחדלי חקירה שונים. 
11. בפרשת התביעה העידו נפגעת העבירה, חברתה מיטל ששמעה ממנה את פרטי האירוע, לירון ואביה, ממונת היוהל"ם ביחידה, קצינת מהו"ת, גורמי החקירה ועדים נוספים. בפרשת ההגנה נשמעו עדות המערער ומפקדים נוספים, וכן עדות בן זוגה לשעבר של נפגעת העבירה. ההגנה זימנה לעדות גם את בן זוגה לשעבר של לירון, והחליטה לבסוף לוותר על עדותו. 
12. נפגעת העבירה מסרה בעדותה כי החלה לשרת ביחידת הבינוי במחנה בחודש אוקטובר 2023. המערער היה מפקדה הישיר ובין השניים שררו יחסי עבודה. בחודש פברואר 2024, בעקבות האירוע מושא כתב האישום עברה לשרת בבסיס אחר. הנפגעת מסרה כי הצטרפה אל המערער לנסיעה במהלך משמרת ערב. היא שאלה את המערער אם יש הדממה בבסיס, והוא הציע כי ייסעו לבדוק זאת. היא תיארה את התרחשות האירועים במהלך הנסיעה והדגימה כיצד אחז המערער בתנוך אוזנה, וכיצד ניסתה לחמוק ממגעו. כן סיפרה בדמעות על תחושותיה במהלך הנסיעה, וציינה, בין השאר, כי הזיעה מאוד על אף הקור ששרר בחוץ שכן "פשוט פחדתי על החיים שלי..." והרגישה ש"אני אוכלת את עצמי מבפנים". 
13. בהמשך תיארה כי לאחר הנסיעה פנתה לחיילת נוספת ביחידה, לירון, שעימה הייתה בקשרי חברות קרובים, פרצה בבכי וניסתה לתאר לה את אשר אירע לה. באותה עת החל המערער להתקשר אליה ולירון שכנעה אותה לשוחח עמו על אשר אירע ברכב ולהקליט את שיחתם. הנפגעת נטלה עמה את מכשיר הטלפון של לירון והחביאה אותו בכיס מעילה. במהלך השיחה שאל אותה המערער אם סיפרה ללירון או לאדם אחר על שאירע והיא השיבה "עוד לא". המערער נלחץ והזכיר לה שהוא המפקד שלה, ולכן יוכל לכעוס עליה או לתמוך בה בכל מה שתצטרך. 
14. בצאתם מהרכב נפרד ממנה המערער בחיבוק. נפגעת העבירה תיארה כיצד לאחר יציאתה מהרכב, הבחינה כי אינה חשה במשקלו של הטלפון וכי הוא לא מצוי עוד בכיס המעיל. הנפגעת מסרה למערער שנפלה לה סיגריה אלקטרונית ברכב והיא צריכה לחפש אותה, אך לא מצאה דבר בחיפוש. בעקבות זאת פנתה ללירון ועדכנה אותה בעניין. השתיים ניסו להתקשר למכשירה של לירון פעמיים. בפעם הראשונה נשמע צליל חיוג ובפעם השנייה הטלפון היה מנותק. לירון התקשרה למערער וסיפרה לו שגנבו לה את הטלפון והמערער נלחץ. הוא הציע לסייע בחיפושים וכן לערוך חיפוש בחדרו בבסיס. נפגעת העבירה הגיעה אל חדרו של המערער ביחד עם לירון ובן זוגה דאז, מורי, אשר חיפשו בחדר בעוד שהיא נשארה ליד הדלת ולא נכנסה.
15. למחרת היום, התעלמה נפגעת העבירה מניסיונותיו של המערער ליצור עמה קשר, ופנתה לממונת היוהל"ם ביחידה, רס"ן ליאור, שעמה נפגשה בצוותא עם לירון. לאחר ששמעה ממנה על אפשרויות הטיפול ביחידה, שבה הנפגעת לביתה ושיתפה באירוע את אמהּ, את בן זוגה דאז ואת חברתה הטובה, מיטל. יומיים לאחר האירוע פנתה הנפגעת להתלונן במצ"ח. בד בבד ניסה המערער, באמצעות לירון, להעביר לה מסרים בדבר ימי חופשה שתוכל לקבל ובדבר האפשרות לפנות למש"קית הת"ש ביחידה כדי לקבל חופשה מיוחדת. נפגעת העבירה סיפרה גם, כי לאחר שהמערער רכש טלפון חדש עבור לירון, מסרה לה האחרונה כי אינה מעוניינת להיות מעורבת יותר באירוע. ניסיונות השתיים לשחזר את תוכן המכשיר שאבד, לא הועילו.
16. בעיצומה של פרשת התביעה, לאחר עדותה של נפגעת העבירה ועדי תביעה נוספים ובהם לירון, העלתה ההגנה טענת פסלות כנגד ראשת ההרכב, בשל הזדהות מופגנת, לפי הנטען, עם נפגעת העבירה, בשל דמעות שעלו בעיניה ובשל הרכנה חוזרת של ראשה, בשעת עדותה של האחרונה. כמו כן, נטען כי ראשת ההרכב הפנתה את הצדדים לגישור לאחר שמיעת עדותה של נפגעת העבירה באומרה "טוב עכשיו הכל ברור". התביעה התנגדה לבקשה והבהירה כי לא הבחינה בתגובה חריגה של ראשת ההרכב לעדויותיהן של נפגעת העבירה או של לירון, שאף לגבי עדותה נטען ל"הפגנת הזדהות" מצד האב"ד, וכי הצעתה לצדדים להידבר ביניהם לא לוותה בהבעת עמדה ביחס לתיק גופו. בית הדין קמא דחה את הבקשה לפסלות ושלל עובדתית את טענות ההגנה. על כל פנים, בואר כי לא מתקיים כל חשש למשוא פנים וכי הצעת בית הדין לצדדים להידבר הייתה עניינית ונטולת עמדה לגוף התיק, לצד זה או אחר. על החלטת האב"ד בטענת הפסלות לא הוגש ערעור וההליך המשיך להתנהל כסדרו.
17. בהכרעת הדין, לאחר פרשת ההוכחות ושמיעת סיכומי הצדדים, קבע בית הדין ממצאי מהימנות מנומקים ומפורטים בנוגע לעדים שהובאו לפניו. ביחס לעדותה של הנפגעת נקבע כי העדות הייתה "מהימנה ואותנטית [ו]...זכתה לחיזוקים רבים, ועל כן מצאנו להעניק לה משקל מלא" (ההדגשות במקור). בית הדין עמד על כך שהנפגעת מסרה תיאור רצוף ומסודר, עקבי, קוהרנטי ומרובה בפרטים של האירוע, וכי נותרה איתנה בגרסתה גם בחקירתה הנגדית. הוטעם כי עדותה בנוגע לחלקי הגוף שבהם נגע בה המערער עלתה בקנה אחד עם שרטוט שערכה במצ"ח והייתה עקבית גם ביחס לנושאים שוליים כגון לבושה בעת האירוע, מסלול הנסיעה בבסיס, תיאור החיפוש שנערך בחדרו של המערער והאופן שבו גילתה על אובדן הטלפון של לירון. העדות לוותה כאמור אף ב"הדגמות ובחיוויים פיזיים ספונטניים שהתאימו לתוכן הדברים שמסרה", ונפגעת העבירה תיארה תחושות ורגשות שליוו אותה, באופן שהיה בו כדי להוסיף נופך של מהימנות לדבריה. 
18. עוד התרשם בית הדין קמא, כי עדותה של נפגעת העבירה הייתה מדודה ומידתית, וכי ניכר שלא ניסתה להפריז בתיאור המעשים. כך למשל, תיארה כי המגע בשדהּ היה הקצר במשכו מבין נגיעותיו של המערער, הבהירה כי המערער לא הפעיל כוח פיזי, וציינה כי עד לאירוע ראתה בו דמות אב עבורה ונהנתה מן השירות בבסיס. הנפגעת הקפידה להשיב רק על הידוע לה ונמנעה, בהיעדר ידיעה, מלשער את קורותיו של מכשיר הטלפון של לירון.
19. בית הדין בחן בקפידה את טענות ההגנה בדבר אי התאמות בין עדותה של נפגעת העבירה לעדויותיהן של מי שסיפרה להן על האירוע - ממונת היוהל"ם, נציגת מהו"ת וחברתה מיטל, וקבע כי בכל אחד מן התיאורים, גרעין האירוע נותר עקבי, וכי אין באי דיוקים בפרטים מסוימים כדי לפגוע במהימנות עדותה או כדי לכרסם מן המשקל פנימי הגבוה שיש לייחס לה. 
20. לעדות נפגעת העבירה נמצאו אף חיזוקים חיצוניים רבים. חיזוק משמעותי לעדותה נמצא בדבריה של לירון, שאליה שלחה נפגעת העבירה הודעות טלפוניות נסערות מיד לאחר האירוע, ואלה הוצגו אף בבית הדין. לירון הייתה הראשונה ששמעה מן הנפגעת על פרטי האירוע, מיד לאחר התרחשותו, ופגשה בנפגעת העבירה כשהיא בוכה ומבוהלת. לירון אף העידה על ניסיונותיו של המערער לשלוח באמצעותה מסרים לנפגעת העבירה. אף עדותה של לירון נמצאה על ידי בית הדין מהימנה ונקבע כי הייתה מפורטת, קוהרנטית ועקבית. הוטעם, כי לירון לא נרתעה מלהשיב גם על שאלות שלא היו נוחות עבורה, ולא הסתירה כי בעבר התרשמה לחיוב מן המערער וכי דעתה לגביו השתנתה רק לאחר האירוע. היא ציינה כי הקשר עם נפגעת העבירה התנתק לאחר האירועים ולא היה לה כל אינטרס לסייע בידיה. חיזוקים אובייקטיביים נמצאו בתכתובות ובהודעות שהוחלפו בין נפגעת העבירה לבין לירון ובינה לבין המערער. בין השאר, בהודעות שבהן הודה המערער כי הוא בלחץ, ביקש מלירון "לשמור עליו" והציע לסייע לה בקבלת חופשות. 
21. בית הדין קמא הטעים, כי גם עדים נוספים שנמצאו מהימנים - בן זוגה דאז של הנפגעת, בן, שהעיד מטעם ההגנה, חברתה הטובה מיטל, וממונת היוהל"ם שפגשה בנפגעת לראשונה ביום שלאחר האירוע – חיזקו את עדותה של נפגעת העבירה לאחר שתיארו את מצבה הנפשי והסערה שבה הייתה נתונה. 
22. בית הדין עמד על כך שלא בוסס כל מניע של נפגעת העבירה לטפול אשמת שווא על המערער. ההשערה שהעלתה ההגנה, ולפיה נפגעת העבירה ביקשה לנצל את התלונה כדי לעבור לבסיס אחר, נסתרה בחומר הראיות, שממנו עלה דווקא כי הנפגעת הייתה מרוצה משירותה בבסיס וכלל לא ביקשה לעזבו (כפי שאכן מסרה גם בשיחה עם מהו"ת לאחר האירוע). אדרבא, המערער הוא שהציע לנפגעת העבירה, לאחר האירוע, לבקש שינוי שיבוץ. בית הדין אף דחה השערה נוספת שהעלתה ההגנה, כאילו הנפגעת ביקשה להעביר למערער "מסר סמוי" באמצעות תמונה שנשלחה אליו ממפקדה החדש, רס"ם ש' שבה היא נראית מחווה באצבעותיה תנועת V (ניצחון). מעדותו של רס"ם ש' עלה שנפגעת העבירה הייתה חיילת טובה מאוד, וכי לאחר שהוא עצמו הבין ששירתה קודם לכן תחת פיקודו של המערער, רצה להודות לו על כך שהעביר אותה לשרת תחת פיקודו ויזם את צילום התמונה ואת שליחתה למערער. 
23. חיזוק לעדות הנפגעת נמצא גם באירוע היעלמות הטלפון של לירון. מן העדויות עלה שעל פי בדיקה ביישומון לחיפוש הטלפון, הוא נותר בבסיס בסמוך למגורי המערער (על אף שהחיפוש בחדרו לא העלה דבר). לירון מסרה, כי כאשר התעמתה עם המערער באשר לגניבת הטלפון, הכחיש האחרון כי גנב אותו אך הציע כי ירכוש עבורה טלפון חדש. כאשר זומנה לשיחה בלשכת המפקד, ביקש ממנה המערער שתמסור כי אביה הוא שקנה לה את הטלפון. חיזוק משמעותי לעדותה של לירון נמצא בהתכתבויות בקבוצת ה"ווטסאפ" המשפחתית שלה, שמהן עלה כי הוריה ביקשו ממנה למסור את האמת למפקדיה ובחקירה, ובפרט, כי המערער הוא שרכש עבורה את הטלפון. היא התבקשה להימנע מלהיענות לבקשת המערער לשקר ולומר שאביה רכש את הטלפון - היינו הודעות אלה אישרו, בזמן אמת, את גרסתה בעניין פנייתו של המערער. 
24. בהקשר זה, הפנה בית הדין גם לשיחה שהתקיימה בין שרון, אביה של לירון, לבין המערער ולתכתובות ביניהם. בית הדין דחה את טענת המערער שלפיה שרון איים עליו במהלך השיחה ולכן רכש עבור בתו את הטלפון, ודחה את הטענה כי לאחר מכן מחק שרון את הודעת האיום. צוין, כי התכתובת בין שרון לבין המערער, שבמסגרתה ביקש מן המערער לעיין בתיעוד ממצלמות אבטחה ביחידה בניסיון למצוא מי גנב את הטלפון ומסר כי בכוונתו לפנות בעניין זה למפקד הבסיס - נערכה לפני ששרון חשד במערער כמי שגנב את הטלפון, וכי דרישותיו כאמור מופיעות בתכתובות ולא נמחקו, ואינן מגלמות איום.
25. ולבסוף, נמצאו תימוכין לגרסת הנפגעת גם בעדותו בבית הדין של המערער עצמו, אשר אישר כי יצא עם נפגעת העבירה לנסיעה (אף שציין כי טעם אחר עמד בבסיסה); אישר את מסלול הנסיעה, ואף אישר כי היה מגע של "עידוד בכתף" שלא היה בו לטענתו היבט מיני. עוד אישר כי נפגש שוב עם נפגעת העבירה לאחר הנסיעה וביקש ממנה להיכנס לרכב ללא מכשיר הטלפון וכי היא אכן מסרה לו לאחר מכן שאינה מוצאת את הסיגריה האלקטרונית שלה. המערער הכחיש כי גנב את מכשיר הטלפון הסלולארי של לירון, אך אישר כי סייע בחיפושים אחריו, הציע לערוך חיפוש בחדרו ובעקבות פניית אביה של לירון אליו - נסע לאילת ורכש מכספו מכשיר חדש עבורה (הגם שעשה זאת כאמור, לטענתו, נוכח איומים מצד האב). עוד אישר המערער כי סייע לנפגעת העבירה לקבל חופשה מיוחדת וביקש כי "תשמור עליו" (אך הוסיף כי נהג לבקש זאת גם מפקודים אחרים). 
26. לעומת המתלוננת, נקבע כי גרסת ההכחשה של המערער אינה מהימנה, בהיותה מתפתחת, ונסתרת בראיות אובייקטיביות ועדויות של עדים אחרים, אף כאלה שהעידו מטעם ההגנה. לעיתים מסר המערער גם הסברים שלקו בחוסר הגיון פנימי והתקשה לתת תשובות מניחות את הדעת להתפתחויות ולסתירות בגרסתו. כך למשל, מסר בראשית חקירתו במצ"ח, לפני שהוצגה לו עדותה של נפגעת העבירה, כי כלל אינו זוכר את הנסיעה עמה; אולם בהמשך שינה את גרסתו ומסר לגבי הנסיעה פרטים רבים, ואף תיאר את הלחץ הרב שחש סביב הפרשה, נוכח ההאשמות שהופנו אליו ורצונו לשמור על שמו הטוב. עוד הודגש, כי המערער שינה את תשובותיו לשאלה אם היה מגע בנפגעת העבירה. תחילה הכחיש זאת לחלוטין ובהמשך טען כי מדובר במגע "ידידותי". בדומה, מסר גרסאות סותרות באשר לשאלה מדוע ביקש מנפגעת העבירה להותיר את מכשיר הטלפון הסלולארי שלה מחוץ לרכב במהלך שיחתם. כך, בעוד שבמצ"ח מסר באופן ספונטני כי חשש שהיא מנסה "להפליל" אותו, בעדותו בחקירה הראשית מסר הסבר אחר, שלפיו נהג להשאיר את הטלפון בחוץ בשל חשש לפגיעה בביטחון מידע במהלך המלחמה. בחקירתו הנגדית טען כי נהג לבקש זאת מפקודיו בכל שיחה וכשעומת עם הסתירות בנושא טען כי הוא חש ברע וביקש לסיים את מתן העדות. נקבע כי סתירות אלו נוגעות לנושא מרכזי ומעידות על תחושת אשם מצד המערער.
27. בית הדין קמא קבע גם כי התנהלותו של המערער לאחר הנסיעה מלמדת על "תודעת אשם עמוקה". כך, כאשר ביקש מנפגעת העבירה לקיים שיחה ללא טלפונים על אף שדובר בשיחה אישית ולא בענייני עבודה; כך כשהציע לערוך את החיפוש בחדרו; וכך, בעיקר כשרכש את המכשיר הטלפון החדש ללירון, בעלות בלתי מבוטלת ועל אף שלדבריו, מצבו הכלכלי לא אפשר לו לרכוש טלפון חדש עבור עצמו. 
28. לאחר קביעת ממצאי המהימנות, בחן בית הדין אם הוכחו יסודות העבירות אשר נמנו בכתב האישום. נקבע כי מעשיו של המערער מגבשים את יסודות העבירה של מעשה מגונה ואת יסודות העבירות של הדחה בחקירה (בנסיבות מחמירות) שיוחסו לו – כאשר ניסה לשכנע את נפגעת העבירה שלא תתלונן נגדו ואף הבטיח לה טובות הנאה שונות (חופשות והקלה בתנאי השירות); וכאשר רכש עבור לירון מכשיר טלפון חדש, ביקש ממנה כי תסייע לו, ואף ביקש ממנה למסור הודעת שקר על כך שאביה הוא שרכש עבורה את הטלפון. 
29. אשר לעבירת הגניבה מחייל, מצא בית הדין כי התשתית הנסיבתית שהוצגה: בקשתו של המערער מנפגעת העבירה לקיים שיחה ללא טלפונים, באופן המעיד כי נתן דעתו על אפשרות ההקלטה של השיחה ביניהם באמצעות טלפון; השיחה שבה הביע צערו על האירוע, ואשר הסתיימה בחיבוק לנפגעת, שאפשר למערער לחוש בהימצאותו של הטלפון ואת ההזדמנות ליטול אותו; ניסיונות ההתקשרות הכושלים למכשיר שהעלו כי נותק; היישומון לחיפוש הטלפון, אשר מיקם את המכשיר בסמוך למגוריו של המערער; ובעיקר - רכישת מכשיר טלפון חדש על ידי המערער עבור לירון - מוליכה למסקנה אחת, הגיונית וסבירה, שלפיה המערער הוא שנטל את הטלפון לרשותו. המערער לא סיפק הסבר חלופי לתשתית הנסיבות המפלילה לעיל ובהתאם, נקבע כי הוכחו יסודות העבירה. בתוך כך, צוין גם כי עבירת הגניבה מחייל אינה דורשת לשם הוכחתה כוונה לשלילת קבע. 
30. בית הדין דחה את טענות ההגנה למחדלי חקירה וקבע כי חקירתו של המערער נערכה באופן "יסודי, מעמיק ומקצועי". אשר לטענת ההגנה לאי עריכת עימות בין המערער לנפגעת העבירה, בואר כי האחרונה סירבה לעריכת עימות. ביחס לטענה כי לא שוחזרה ההודעה שנשלחה מהעד שרון למערער ונמחקה לאחר מכן, הפנה בית הדין לעדויותיהם של גורמי החקירה שלפיה לא הייתה אפשרות טכנולוגית לעשות כן, והטעים כי ממילא לא היה בכך צורך, משהמערער מסר כי מה שנתפסה בעיניו כאיום הייתה הודעה - שלא נמחקה והופיעה בתכתובת שהוחרמה, ובה שרון, אביה של לירון, ביקש מן המערער לבדוק את התיעוד במצלמות ולפנות למפקד היחידה. גם בטענה נוספת של ההגנה, על כך שלא נערך שחזור, לא נמצא ממש. אשר לטענות ביחס לכך שלא נבדק היכן שהתה נפגעת העבירה מאז המקרה ועד לשינוי השיבוץ שלה ואלו היתרים קיבלה שלא לשוב ליחידה בתקופה זו, נקבע כי לא היה בכך צורך, שכן חומר הראיות ביסס מודעות ואף מעורבות פעילה של המערער בסיוע לנפגעת העבירה לקבל חופשה מיוחדת, וכי לעיתים אף הורה לה להישאר בביתה ולדווח כי היא נמצאת ביחידה.
31. לצד האמור, מצא בית הדין קמא טעם בטענות ההגנה באשר לאי חקירת עדים מסוימים כגון מפקדים מהיחידה, בן זוגה של לירון ובן זוגה של נפגעת העבירה, אמה של נפגעת העבירה והחיילים שהיו במשמרת ערב במהלך הנסיעה. בואר, כי חלק מהמחדלים האמורים רופאו על ידי ההגנה (שהביאה לעדות את בן זוגה של נפגעת העבירה ומפקדים מהיחידה וכן שקלה להביא לעדות את בן זוגה של לירון, אך ויתרה על כך) - וכי מכל מקום, בראי תשתית הראיות שהוכחה, אין במחדלים אחרים כדי לקפח את הגנת המערער או לפגוע בזכותו להליך הוגן. 
32. עוד נבחנו ונדחו טענות להגנה מן הצדק ביחס למספר נושאים. כך למשל, באשר לעריכת חיפוש בלתי חוקי בביתו של המערער. לעניין זה בואר כי הוצא צו לחיפוש בבית המערער נוכח החשד לגניבת הטלפון, אולם הצו הוצא לכתובת שאינה נכונה, וכשהגיעו המחפשים לבסוף לכתובת הנכונה סירבו בני הבית לאפשר את החיפוש נוכח הכתובת השגויה בצו, ולכן החיפוש כלל לא נערך. טענה נוספת שהועלתה עניינה חיפוש בלתי חוקי ברכבו של המערער. לעניין זה בואר כי הוצא צו חיפוש של קש"ב לחדרו של המערער, שלא העלה דבר, וכי לטענת המערער נערך חיפוש גם ברכבו שחנה ביחידה. ראש צוות החקירה לא זכר אם חיפוש כזה אכן נערך בפועל, אולם הבהיר כי הוא בעל הסמכות להוציא צו חיפוש לרכב החונה בתוך היחידה. נקבע כי כך או כך, בין אם נערך חיפוש ובין אם לאו - לא נמצא בו דבר, ולפיכך גם אם נפל פגם בהתנהלות הרשות, אין בו כדי להשפיע על ההליך בעניינו של המערער.
33. בית הדין דחה גם טענות בנוגע לפגיעה בזכות ההיוועצות בעת גביית אמרותיו של המערער. בואר כי במהלך גביית אמרתו הראשונה שוחח המערער עם עורך דין, הן בתחילת החקירה והן בארבע הזדמנויות נוספות במהלכה. בקשתו לשוחח עם עורך דין בפעם השישית, דקות ספורות לאחר שסיים היוועצות קודמת וזמן קצר לפני שהסתיימה החקירה, נשללה. במהלך גביית אמרתו השנייה, שוחח המערער עם עורך דין פעמיים. בקשתו השלישית לשוחח עמו, תשע דקות לאחר שהסתיימה שיחה קודמת, נדחתה ומיד לאחר מכן הסתיימה גביית האמרה. ראש צוות החקירה וקצינת החקירות הסבירו את שיקוליהם, שעניינם פגיעה ברצף החקירה. בואר כי המערער ביקש להתייעץ בעורך דין פעם אחר פעם מבלי שהוצגו לו חשדות חדשים, וההחלטה בנושא תועדה בזמן אמת. בית הדין קבע כי בנסיבות העניין, עסקינן בהחלטה סבירה שבוודאי אינה עולה כדי התנהגות פסולה או שערורייתית של הרשות. כן נדחתה טענה בדבר העדר תיעוד לתשאול בעל פה שנערך למערער, משכלל השאלות פורטו על גבי האמרות והתשאול תועד גם בזכרון דברים של מהלך החקירה. בשים לב לכלל האמור הורשע, המערער, כמפורט לעיל, בעבירות שיוחסו לו בכתב האישום. 


טענות הצדדים בערעור ההגנה על הכרעת הדין  

34.  ההגנה טענה בערעורה לשגיאות שנפלו בהכרעת דינו של בית הדין קמא. היא שבה על טענות הפסלות ועל הטענות בנוגע למחדלי חקירה ולהגנה מן הצדק, ואף עתרה להתערב בממצאי מהימנות. 
35. כך, נטען כי לא היה מקום לקבל כמהימנה את עדותה של לירון, שלגביה נטען כי הדריכה את נפגעת העבירה, הניעה אותה להתלונן ותיאמה עמה עדויות. ההגנה הפנתה לכך שלירון נחקרה במצ"ח תחת אזהרה בחשד לשיבוש הליכי חקירה וטענה, כי הייתה מעוניינת לסחוט את המערער לשם קבלת טלפון חדש. עוד נטען, כי כפתה על נפגעת העבירה להגיש תלונה ולהקליט את המערער, וכי שיבשה הליכי חקירה כאשר חיפשה את הטלפון אצל המערער ואף כאשר ליוותה את נפגעת העבירה למתן עדות, על אף שהייתה עדה בתיק.
36. כמו כן, נטען כי ראוי היה לנקוט הליך משפטי כנגד בן זוגה של לירון, אשר מחק ממכשיר הטלפון שלו סרטונים המתעדים שיחות עם המערער וכי היה מקום לחקרו בנוגע לסוגיית החיפוש בחדרו של המערער. 
37.  בדיון לפנינו הקדישה ההגנה חלק נכבד מטענותיה לממצאי המהימנות שנקבעו ביחס לנפגעת העבירה. אלו, כנטען, התקבלו באופן סלקטיבי ובלתי מבוסס. לשיטת ההגנה לא היה מקום לקבל את עדותה של נפגעת העבירה, נוכח האינטרס שהיה לה לעבור לבסיס אחר, וכי טענתה כאילו הנסיעה עם המערער נערכה בתקופה של "הדממה" ביחידה נסתרה בעדויות של המפקדים במקום. נטען, כי נפלו סתירות בין עדותה בבית הדין לבין פרטים שמסרה לגורמים אחרים, כגון דבריה ליוהל"ם ולחברתה מיטל. 
38. כמו כן, ביקרה ההגנה את החלטת גורמי החקירה לערוך שיחה בין נפגעת העבירה לבין המערער ("שיחת כיסוי") וטענה כי אינה חוקית (אף כי לא עלה ממנה מידע מפליל). 
39. ההגנה הלינה על כך שלא נערכה בדיקה (על דרך של שחזור) להיתכנות לביצוע המעשה המגונה במהלך הנסיעה, נוכח מנח ישיבתם של המערער ונפגעת העבירה ברכב ומכל מקום, נטען כי נגיעתו של המערער בנפגעת העבירה במהלך הנסיעה הייתה תמימה לחלוטין. 
40. ולבסוף, נטען כי ניתן לתלות את החלטת המערער לרכוש טלפון חדש ללירון, בכך שביקש לקנות לו "שקט נפשי" אל מול איומיהם של לירון ואביה, וחששותיו מהם. 
41. מנגד, ביקשה התביעה לסמוך ידיה על פסק דינו של בית הדין קמא ועתרה שלא להתערב בממצאי המהימנות שנקבעו. נטען כי עדותה של נפגעת העבירה הייתה קוהרנטית ומבוססת וכי נמצאו לה חיזוקים רבים, חלקם גם בעדותו ובמעשיו של המערער. מנגד, עדותו של המערער נמצאה בלתי מהימנה והתגלעו בה סתירות רבות. עוד טענה התביעה כי לנוכח מכלול הראיות, ממצאי המהימנות והקביעות העובדתיות, יש לדחות אף את טענות ההגנה בנוגע למחדלי החקירה והגנה מן הצדק. 

דיון והכרעה 

42. תחילה נציין, כי על אף שההגנה הרחיבה את נימוקי ערעורה בשלב הטיעון שבעל פה, הרבה מעבר להודעת הערעור הכתובה, מבלי לבקש רשות בעניין (ראו סעיף 203 לחוק סדר הדין הפלילי [נוסח משולב], התשמ"ב - 1982, וכן ע"פ 5676/10 שונים נ' מדינת ישראל, פסקה 22 (23.8.2012)), האזנו לכלל הטיעונים בקשב רב ובחנו אותם לפני ולפנים. 
43. בפתח הדיון, נדון בערעור ההגנה על ההחלטה בנוגע לטענותיה בדבר פסלות בית הדין קמא, שהועלו כאמור, בעיצומה של פרשת התביעה. כידוע, משלא הוגש ערעור מיידי על החלטת בית הדין קמא שלא לפסול את עצמו, לא ניתן לשוב על הטענה במסגרת הערעור על פסק הדין (ראו סעיפים 347-345 לחוק השיפוט הצבאי, הקובעים הסדר דומה לזה שנקבע בסעיפים 148-146 לחוק סדר הדין הפלילי [נוסח משולב], תשמ"ב-1982; ע"פ 1730/17 דומרני נ' מדינת ישראל, פסקה 31 (27.1.2019)). 
44. די בכך כדי לדחות את טענות ההגנה בנושא על הסף. למעלה מן הצורך נציין, כי לא מצאנו ממש בטיעוני ההגנה אף לגופו של עניין. כפי שבואר לעיל, בית הדין קמא דחה את טענות ההגנה במישור העובדתי, וכבר נפסק, כי כאשר מתעוררת מחלוקת עובדתית בין הטוען לפסלות לבין המותב היושב בדין, קמה חזקה כי גרסת המותב מתארת נאמנה את ההתרחשות הרלוונטית (ע"פ 4290/14 גואטה נ' מדינת ישראל, פסקה 5 (2.7.2014); ע"פ 4117/14 פוגאץ נ' מדינת ישראל, פסקה 7 (19.6.2014)). לכך יש להוסיף, כי אף התביעה שנכחה באולם מסרה שאין שחר לטענות ההגנה וזו לא עמדה בנטל להפריך את החזקה כאמור. אף בהפניית הצדדים לשוב ולהידבר ביניהם או לשוב להליכי גישור אין כדי להקים חשש למשוא פנים, מקום שמעורבות בית הדין אינה חורגת מגדר הסביר (ע"פ 2749/14 גאון נ' מדינת ישראל, פסקה 12 (18.4.2014)) ובנסיבות העניין, היא בוודאי אינה מלמדת כי דעתה של ראשת ההרכב ננעלה (ראו ע"פ 2463/13 מדינת ישראל נ' קאהן, פיסקה 8 (11.4.2013)). בית הדין קמא הבהיר כי הפנייה לצדדים התמצתה בהצעה לשוב לגישור, מבלי להביע כל עמדה לגופו של עניין. מכאן שדין טענות ההגנה בנושא להידחות. 
45. אשר לערעור ההגנה לגופה של הכרעת הדין, יש להפנות תחילה להלכה שלפיה אין זו דרכה של ערכאת הערעור להתערב בממצאי מהימנות שנקבעו על ידי הערכאה הדיונית, אשר התרשמה באופן ישיר ובלתי אמצעי מן העדויות שהובאו לפניה ומן האופן שבו הן משתלבות במארג הראייתי הכולל. החריגים לכלל מתקיימים כאשר מדובר בטעות מהותית ובולטת בהערכת מהימנותם של העדים, למשל, כאשר ישנן סתירות מהותיות בעדויות שנשמעו, ואשר הערכאה הדיונית לא נתנה עליהן את הדעת (ע"פ 1139/23 פלוני נ' מדינת ישראל, פסקה 33 והאסמכתאות הרבות שם (13.3.2024)); כפי שנפסק, לכלל האמור משנה תוקף ביחס להתרשמות הערכאה הדיונית מנפגעי עבירות מין, נוכח טבען של עבירות אלה, המבוצעות בדרך כלל בחדרי חדרים, שלא בנוכחות עדים חיצוניים (ע"פ 2465/24 פלוני נ' מדינת ישראל, פסקה 6 (26.11.2024)). 
46. תיארנו לעיל בהרחבה את פסק דינו המפורט והמנומק של בית הדין קמא, כדי לעמוד על האופן המקיף והקפדני שבו בחן את מלוא התמונה הראייתית שנפרסה לפניו, ועל הדרך המדוקדקת שבה ביסס את ממצאי המהימנות ואת ממצאי העובדה שנקבעו על ידיו. בחינת הדברים, בראי הראיות השונות שהוצגו בהליך, מלמדת כי בהתאם לכללים שעוגנו בהלכה הפסוקה, אין להתערב בממצאי העובדה והמהימנות שקבע בית הדין, ויש לדחות את טענות ההגנה בעניין זה. 
47. כך, נפגעת העבירה אכן מסרה עדות מפורטת וקוהרנטית, שלוותה בהדגמות פיזיות של מהלך האירוע, אשר תועדו בפרוטוקול, באופן שיש בו כדי להוסיף למהימנותה (ע/1/20 רנ"ג ישראלי נ' התובע הצבאי הראשי, פסקה 62 (2020)). עדותה נותרה עקבית גם במהלך החקירה הנגדית, והיא פירטה באופן בהיר את כלל פרטי האירוע ובהם, מסלול הנסיעה, סדר הדברים שהתרחשו במהלכה והאופן שבו נגע בה המערער. כן תיארה באופן מפורט ועקבי את אשר התרחש לאחר מכן - השיחה עם לירון ועם המערער, היעלמות הטלפון, החיפוש אחריו והצעותיו של המערער כי תצא לחופשה. לתיאור הדברים הוסיפה גם פירוט בדבר תחושות ורגשות שליוו אותה, ובית הדין התרשם באופן בלתי אמצעי מן האופן האותנטי שבו שיקפה את תחושות הבהלה והלחץ שחשה באירוע. 
48. לאחר בחינת מסד הראיות הכולל שהוצג לפני בית הדין קמא, לא מצאנו להתערב גם באופן שבו ניתח אי התאמות מסוימות בין עדותה של נפגעת העבירה לבין דברים שמסרה לאחרים. אלו עסקו בנושאים פריפריאליים, ובראי הנסיבות שבהן נמסרו ומצבה הנפשי של הנפגעת באותה עת – אין בהם כדי לשנות או לכרסם בקביעות בנוגע למהימנותה של נפגעת העבירה. כך, בנוגע להשמטה של פרטים מסוימים מתיאור האירוע בשיחה עם ממונת היוהל"ם, ועם קצינת מהו"ת וכך בנוגע לאי התאמות מסוימות בין עדותה של נפגעת העבירה לבין עדותה של חברתה מיטל ששמעה ממנה את הדברים. נזכיר, כי לא מצופה מנפגעי עבירות מין להיות "מכשיר דיוק אוטומטי", וניתן להסתפק בבחינת גרעין האמת בגרסתם, וזו לא בשל "'הנחה' שבית המשפט עושה לנפגעי עבירות מין, ואין מדובר בריכוך או בהנמכה של הרף הראייתי "מעבר לכל ספק סביר" כנדרש להרשעה בפלילים. הדברים נובעים מהבנה והכרה של בתי המשפט באופי המיוחד של העבירה, בין היתר בעקבות ידע מקצועי וניסיון נצבר של שנים רבות של העוסקים והמטפלים בנפגעי עבירות מין" (ע"פ 5582/09 פלוני נ' מדינת ישראל, פסקה 90 (20.10.2010)). ברוח זו נפסק כי גם מקום שבו ניתן להצביע על בלבול, חוסר בהירות או חוסר אחידות של נפגע כאמור - אין בכך בהכרח כדי לפגוע במהימנות עדותו, אשר תיבחן בהתייחס לליבתה ובהינתן מכלול הנסיבות האופפות את המעשה (ע"פ 7880/19 פלוני נ' מדינת ישראל, פסקה 72 (2.8.2022); ע/1/23 רס"ן סונגו נ' התובע הצבאי הראשי, פסקה 101 (2023)). מכאן שאי דיוקים בעניינים שוליים, כגון ביחס לשאלה אם הייתה בבסיס "הדממה" מלאה באותה עת או רק "רידוד פעילות", אינם פוגעים במהימנות העדות בנוגע לגרעין הקשה של האירוע. 
49. לכך יש להוסיף כי אכן לא הוצג כל מניע של הנפגעת לטפול אשמת שווא על המערער. ממונת היוהל"ם, קצינת מהו"ת ומיטל העידו, כי הנפגעת הייתה מרוצה מתפקידה ומשיבוצה ואף מיחסו של המערער, כמפקד, טרם האירוע. כאמור, גם בהשערת ההגנה על כך שניתן ללמוד מתצלום שלה עם מפקדה החדש, זמן מה לאחר האירוע, כשהיא מחווה תנועת "ניצחון", על רצונה לעבור יחידה ככזה שהניעה להגיש את התלונה  - אין ממש. כזכור המפקד העיד כי הוא שצילם את התמונה ושלח אותה למערער, כאות תודה על כך שהעביר ליחידתו חיילת טובה. על אי-רצונה של נפגעת העבירה לפגוע במערער, ניתן ללמוד גם מכך שעדותה הייתה מדודה ומידתית, והיא נמנעה מלנסות להשחיר את פניו של המערער, בהקשרים שונים. כך למשל, תיארה אותו כמי שעד לאירועים היה בשבילה "כמו אבא"; נמנעה מלייחס לו את גניבת הטלפון באופן ישיר וציינה כי אינה יודעת מה קרה למכשיר; והבהירה כי המגע בשדהּ היה קצר, וכי המגעים כולם לא כללו הפעלת כוח פיזי כלפיה. 
50. זאת ועוד, כפי שציין בית הדין קמא, לעדותה של נפגעת העבירה נמצאו שלל חיזוקים חיצוניים. כך, העידו על מצבה הנפשי הנסער לאחר האירוע, עדים שאף ההגנה לא חלקה בערעורה על מהימנותם - ממונת היוהל"ם, קצינת מהו"ת ובן זוגה של הנפגעת דאז, שהובא כעד ההגנה (על מצבה הנפשי של נפגעת העבירה כראייה מחזקת ראו למשל: ע"פ 7688/23  קוינגטון נ' מדינת ישראל, פסקה 48  ‏(6.3.2025‏))‏‏.
51. אף לירון, שפגשה בנפגעת העבירה מיד לאחר האירוע, העידה על התרשמותה ממצבה הנפשי ומסערת הרוחות שבה הייתה נתונה. בעדותה היה גם כדי לחזק נושאים נוספים שעליהם העידה נפגעת העבירה, למשל באשר לשיח שלה עם המערער לאחר האירוע, ולגבי התנהלות המערער כלפי נפגעת העבירה והמסרים שביקש להעביר לה דרכה. אשר לטענות ההגנה כנגד ממצאי המהימנות ביחס לעדותה של לירון, נציין כי במהלך חקירתה במצ"ח (ס/5), היא הוזהרה אמנם בחשד לשיבוש הליכי החקירה, לאחר שעלה כי בן זוגה מחק שיחות שהתקיימו עם המערער בנוגע לרכישת מכשיר טלפון חדש, אך מסרה כי לא הייתה מעורבת בכך. לירון גם התלוותה לשיחה של נפגעת העבירה עם ממונת יוהל"ם, אך יובהר כי הדבר היה טרם פתיחת החקירה ולאחר שלירון עצמה שמעה מנפגעת העבירה את הדברים. השתיים העידו בגלוי על השיח ביניהן לגבי האירוע. עדותה של לירון נמצאה מפורטת, קוהרנטית ועקבית, ונקבע כי ניסתה לדייק בדבריה ולהימנע מלהשחיר את המערער ביחס לעניינים אחרים. עדותה אף עלתה בקנה אחד עם עדות נפגעת העבירה ועם ראיות אובייקטיביות נוספות, כגון התכתובות בין השתיים. 
52. בחנו את עדותה של לירון בראי תמונת הראיות הכוללת ולא מצאנו כל תימוכין לטענת ההגנה כי כפתה על נפגעת העבירה להתלונן כלפי המערער. מעדויות השתיים ומהתכתובות ביניהן, שהן ראיות אובייקטיביות מזמן אמת, עולה כאמור כי לירון הייתה הראשונה שאליה פנתה נפגעת העבירה מיד לאחר האירוע, כאשר היא בוכה ומבוהלת. הצעתה לנפגעת העבירה להקליט את השיח עם המערער הייתה מקובלת לחלוטין על הנפגעת, ועדותה של לירון על אשר התרחש לאחר מכן - היעלמותו של מכשיר הטלפון, החיפוש אחריו וההתרחשויות שהובילו לרכישת הטלפון החדש - עולה בקנה אחד הן עם עדות נפגעת העבירה, הן עם עדות אביה של לירון והן עם תכתובות שנאספו במהלך החקירה, לרבות, כאמור, כאלה שנאספו מקבוצת ה"וואטסאפ" המשפחתית של לירון. עדותה עולה בקנה אחד, כפי שיבואר להלן, גם עם חלקים רבים מעדות המערער עצמו. לא למותר לציין, כי ניתוק הקשר בין נפגעת העבירה לבין לירון מצביע אף הוא על כך שלא היה ללירון אינטרס ממשי למסור גרסה התומכת בעדותה של נפגעת העבירה במשפט.
53. ההגנה לא העלתה טענות של ממש כנגד הקביעות בדבר אי מהימנותו של המערער. ואכן עיון במסד הראיות הכולל מעלה כי אין מקום להתערבות גם בממצאי מהימנות אלה, הנטועים הן בהתרשמותו הבלתי אמצעית של בית הדין קמא והן בראיות הנוספות בתיק. כפי שקבע בית הדין קמא, המערער אישר פרטים רבים שעלו בעדויותיהן של נפגעת העבירה ולירון, למעט כאלה שעלולים לסבך אותו. כך, אישר את קיומה של הנסיעה המשותפת ומסלולה, ואישר גם כי במהלך הנסיעה נגע בנפגעת העבירה, אף שטען כי היה זה "בתום לב" וללא כוונה מינית. עוד אישר כי לאחר מכן, עובר לשיחתם, ביקש מנפגעת העבירה להותיר את הטלפון הסלולארי שלה מחוץ לרכב; כי סייע בחיפושים אחר הטלפון של לירון וכי הציע לערוך חיפוש בחדרו; כי בעקבות פניית אביה של לירון, נסע לאילת ורכש עבורה מכשיר חדש; וכי סייע לנפגעת העבירה לקבל "חופשה מיוחדת" וביקש ממנה "לשמור עליו". 
54. בד בבד, נפלו בדבריו של המערער סתירות רבות בנושאים מרכזיים. כך למשל, השתנתה גרסתו בנוגע לטיב נגיעתו בנפגעת העבירה. באמרתו הראשונה טען תחילה כי לא נגע בה כלל, אך לאחר שהוצגה לו גרסתה החל כאמור לטעון כי יתכן שהיה מגע בתום לב. בבית הדין טען כי מדובר ב"מגע של עידוד" וכי הוא אינו זוכר היכן נגע בגופה. 
55. חשיבות רבה יש לייחס להתנהלותו של המערער לכל אורך הדרך, התנהלות אשר כפי שקבע בית הדין קמא, מסבכת אותו בעבירות שיוחסו לו, ומחזקת את ראיות התביעה, בהעידה על תחושת אשם משמעותית (ע"פ 1119/11 אבו סרחאן נ' מדינת ישראל, פסקה 68 (5.5.2015); וראו והשוו: ע/18/22 קלימי נ' התובע הצבאי הראשי, פסקה 76 (2023)). 
56. כך, תחילה, כאשר ביקש כאמור מנפגעת העבירה להותיר את הטלפון שלה מחוץ לרכב, לפני שיחה שתוכנה אישי ולא מקצועי בין השניים. המערער, כאמור, מסר מספר גרסאות שונות וסותרות בעניין זה בעדותו, בניגוד לאמירתו הספונטנית באמרתו הראשונה במצ"ח, שלפיה חשש שהנפגעת תנסה "להפליל" אותו בשיחה. והרי, אם לא התרחש דבר פסול קודם לכן, במהלך הנסיעה, מדוע שיחשוש מתיעוד השיחה? 
57. אף הצעתו של המערער ללירון ולנפגעת העבירה כי יערכו חיפוש אחר הטלפון בחדרו, מעוררת תמיהה; וכך גם בקשתו מלירון למסור למפקד היחידה שאביה הוא שרכש עבורה את המכשיר החדש, ולא הוא עצמו. נזכיר, כי אל מול הכחשתו בעניין זה, עומדת עדותה העקבית של לירון, הנתמכת בתכתובות מקבוצת ה"ווטסאפ" המשפחתית שלה, שם ביקשו ממנה הוריה לספר את האמת ולא להיענות לבקשותיו של המערער לשקר בעניין זה. 
58. ראיה משמעותית וחשובה המעידה על תחושת האשמה של המערער ועל רצונו להשתיק את הפרשה, גלומה ברכישת הטלפון החדש ללירון על ידיו. ההסבר שסיפק ולפיו חשש מ"איומיו" של אביה, נדחה בצדק על ידי בית הדין קמא, משבואר כי אותם "איומים" התמצו בדרישת האב, עוד קודם שחשד כלל במערער, לעיין בצילומי האבטחה ולשוחח עם מפקד הבסיס (דרישות שלמערער לא הייתה סיבה לחשוש מהן אם לא היה מעורב בעבירה). מדוע אפוא הסכים המערער, שמסר כי מצבו הכלכלי לא אפשר לו לקנות טלפון חדש עבור עצמו, להשקיע סכום ניכר ברכישת מכשיר טלפון חדש ללירון? נציין עוד כי בטענת המערער כי ה"איום" כלפיו מופיע בהודעה שנמחקה אין ממש, שהרי התכתובת הקיימת מגלמת את דרישותיו הנזכרות של האב, שאותן הציג המערער כ"איום" המדובר. 
59. ולבסוף, יש להדגיש כי עבירת הגניבה מחייל בוססה היטב על תשתית נסיבתית מפלילה שהמערער לא נתן לה הסבר חלופי, שהוא מהימן וענייני (ראו אך לאחרונה, ע"פ 28647-05-25 סא"ל שרוני נ' התובע הצבאי הראשי, פסקאות 65-64 והאסמכתאות שם (2026)). משנמצא כי הוכח מעל לכל ספק סביר שהמערער אמנם גנב את מכשיר הטלפון של לירון בנסיבות שנקבעו – יש גם בכך משום חיזוק ניכר לראיות התביעה בנוגע לעבירה של מעשה מגונה, שביצועה נדון בין השניים, בשיחה שהוקלטה באמצעות המכשיר (ראו והשוו, ע"פ 71675-08-24 סרחאן נ' מדינת ישראל, פסקה 24 (22.6.2025) - בדבר המשמעות הראייתית שיש להעלמת "ראיית זהב" המוכיחה את המעשים לאחר ביצועם; וכן ע/1/23 רס"ן סונגו לעיל, פסקה 133). 
60. בכל המקובץ יש, אפוא, כדי להעיד על תחושת האשם ששיקפו מעשיו של המערער והתנהגותו המפלילה לאורך הדרך, וכן להתפתחויות ולסתירות בגרסתו - והכל, באופן המחזק את ראיות התביעה ואינו מצדיק התערבות במסקנתו של בית הדין קמא הנכבד, בדבר הוכחתן של העבירות, מעבר לספק סביר. 
61. לא מצאנו להתערב גם בהחלטת בית הדין קמא לדחות את טענות ההגנה למחדלי חקירה ולהגנה מן הצדק. כידוע, "כאשר קיימת תשתית ראייתית מספקת להוכחת אשמתו של נאשם אין בקיומם של מחדלי חקירה כשלעצמם כדי להביא לזיכויו" (ע"פ 2261/21 פלוני נ' מדינת ישראל, פסקה 34 והאסמכתאות שם (24.10.2022); ע"פ 5942/23 סאלימה נ' מדינת ישראל, פסקה 24 (20.8.2025; ע"פ 55980-06-25, 55998-06-25 טור' קרטובר נ' התובע הצבאי הראשי, פסקה 50 (2025)). "על בית המשפט לבחון האם הראיות שהוצגו בפועל על ידי התביעה מוכיחות את הנטען על ידה מעבר לספק סביר, אף אם המחדל מנע את הצגתה של ראיה טובה יותר. זאת בשים לב לכלל לפיו אין התביעה נדרשת להוכיח את המוטל עליה באמצעות 'הראיה המקסימלית', דהיינו הראיה הטובה ביותר שתיתכן - אלא עליה להוכיח את המוטל עליה באמצעות 'ראיה מספקת' שהיא הראיה הטובה ביותר בנמצא" (ע"פ 2697/14 חדאד נ' מדינת ישראל, פסקה 127 (6.9.2016). כן ראו ע"פ 2076/21 ואכד נ' מדינת ישראל, פסקה 43 (30.7.2023); ע"פ 1969/22 בן דוד נ' מדינת ישראל, פסקה 17 (8.8.2023) והאסמכתאות שם; ע"פ 8561/22 חורי נ' מדינת ישראל, פסקה 44 (20.8.2024)). "הבחינה היא האם מחדלי החקירה מקימים חשש כי הגנתו של הנאשם קופחה מכיוון שנוצר לו קושי להתמודד עם חומר הראיות נגדו או להוכיח את גרסתו שלו... והמשקל הראוי שיש לתת למחדלי רשויות החקירה נגזר מן הנסיבות הפרטניות של כל מקרה ומקרה, ויש לבחון האם בהתחשב בתשתית הראייתית שקיימת בתיק ובספקות הספציפיים אותם מבקש הנאשם לעורר, מגיע משקלם של המחדלים לכדי יצירת ספק סביר" (ע"פ 9201/18 גורבאן נ' מדינת ישראל, פסקה 40 והאסמכתאות שם (8.6.2022); ע/55/23 רס"ל ענטנברג נ' התובע הצבאי הראשי, פסקה 49 (2024)).
62. בראי ההלכה הפסוקה יש לקבוע כי לטענת ההגנה בדבר חיפוש לא חוקי, אין כל נפקות משהחיפוש בבית המערער לא בוצע בסופו של דבר, ואילו החיפוש ברכבו של המערער לא העלה דבר. בדומה, אין בטענות המערער לשלילת זכות ההיוועצות בשתי אמרות ההכחשה שמסר, ממש. המערער התייעץ עם בא כוחו במהלך גביית אמרותיו במספר הזדמנויות, ובמקרים הבודדים שבהן נדחתה בקשתו בנושא היה זה בסמוך לאחר היוועצות בעורך דין ובנסיבות שבהן היוועצות נוספת עלולה הייתה לפגוע ברצף התקין של החקירה (ראו והשוו: ע"פ 1706/10  טגאפו נ' מדינת ישראל ‏פסקה י"ח (31.1.2011‏)‏‏). גם אי-שחזורה של הודעה מחוקה בתכתובת בינו לבין אביה של לירון, בשל היעדר אמצעים מתאימים לכך, לא הביא לפגיעה בהגנתו של המערער, שכן כמבואר לעיל, הדברים שנכתבו ונתפסו, כנטען, כ"איומים" בעיני המערער, הופיעו בהודעות אחרות שנשמרו. 
63. אף באשר לטענות ההגנה בערעור בנוגע למחדלי חקירה נוספים, ובהם אי-גביית הודעותיהם של מספר מעורבים - בן זוגה של לירון שסייע בחיפושים אחר הטלפון במהלך הערב ואף צילם מספר סרטונים שלדברי לירון נמחקו; בן זוגה ואמה של נפגעת העבירה וחיילים שביצעו משמרת ערב - מקובלת עלינו מסקנת בית הדין קמא כי אלו לא קיפחו את הגנת המערער. ההגנה הביאה לעדות מטעמה –את בן זוגה של נפגעת העבירה ועדים נוספים מהיחידה. הסנגור אף ביקש להעיד את מורי, בן זוגה של לירון, אך בסופו של דבר ויתר על עדותו. לעניין זה נזכיר את ההלכה הפסוקה שלפיה מחדלי חקירה ניתנים "לריפוי ולשחזור בדרכים שונות כגון תשאול בחקירה נגדית או זימון לעדות בבית משפט מטעם ההגנה" (ע"פ 846/10 בדווי נ' מדינת ישראל, פסקה 69 (14.7.2014); ע/41,40/20 רס"ל כהן נ' התובע הצבאי הראשי, פסקה 64 (2020); בקשת רשות ערעור נדחתה: רע"פ 1510/21 כהן נ' התובע הצבאי הראשי (5.5.2021)).
64.  ערעור ההגנה על הכרעת הדין נדחה אפוא. 

הערעור על העונש 

גזר דינו של בית הדין קמא
65. בשלב הראיות לעונש הוגשה לבית הדין קמא הצהרתה של נפגעת העבירה, שבה תיארה את הקשיים הנפשיים שעמם היא מתמודדת עקב האירוע. בין השאר מסרה הנפגעת כי היא חווה הבזקים של האירוע ("פלשבקים") אשר גורמים לה להתקפי חרדה קשים, לקשיי שינה, לתחושות של פחד ולפגיעה בביטחון העצמי ובשגרת חייה. נמסר כי על אף שהחלה בטיפול נפשי, השפעות מעשיו של המערער עדיין ניכרות בחייה. 
66. אשר למערער, עלה כי הוא יליד שנת 1982, התגייס לצה"ל בשנת 2000 ושירת בתפקידים שונים בחיל האוויר, עד לפרישתו מצה"ל בשנת 2024. בעברו הרשעות נושנות בדין משמעתי והוא נעדר עבר פלילי. מפקדו תיאר אותו כנגד מסור, מקצועי ואחראי, שתרם רבות לצה"ל ולמדינה ואף זכה לתעודת הצטיינות ממפקד חיל האוויר. 
67. הובא עוד כי המערער נשוי ואב לשתיים, כי התייתם מאביו בגיל צעיר, וכי הוא מסייע רבות לאימו, הסובלת מנכות. בעקבות תאונת דרכים שבה היה מעורב בשנת 2013 נקבעה לו נכות בשיעור 21%. עוד הוצגה חוות דעת פסיכיאטרית המלמדת כי במהלך שירותו, חווה המערער אירועים קשים וכי קיימת אצלו עדות לתגובת דחק פוסט טראומטית.        
68. המערער הופנה לאחר הרשעתו להערכת מסוכנות מינית, שבה עמד על חפותו וטען שאינו זקוק להליך טיפולי. מעריכת המסוכנות אבחנה כי קיים אצלו קושי להבין את "האטיולוגיה של העבירות באופן מעמיק" וכי הוא אינו יכול לגלות תובנה למניעי העבירות ולגורמי סיכון עתידיים. לצד זאת סברה כי המערער מורתע מההליך הפלילי ועמדה על כך שמאז ביצוע העבירות לא הסתבך בעבירות נוספות, השתלב במקום עבודה מסודר לאחר פרישתו מצה"ל, שומר על שגרה יציבה ובעל מערכת תמיכה משפחתית וזוגית. בסופם של דברים, נקבעה מסוכנותו המינית כנמוכה.
69. המערער לא העיד במסגרת הראיות לעונש. בדבריו לפני גזר הדין מסר כי הקריב את טובתו האישית והמשפחתית לטובת השירות המשמעותי בצה"ל, וכן עמד על נסיבותיו האישיות כאב לשתי בנות צעירות, התומך כלכלית גם באימו. 
70. בית הדין קמא קיבל את עמדת התביעה, שלפיה יש לקבוע שלושה מתחמי עונש הולם בגין שלושה אירועים שונים - המעשה המגונה, שני אירועי ההדחה בחקירה וגניבת הטלפון הנייד. בואר, כי בהתאם למבחנים שנקבעו בהלכה הפסוקה (ע"פ 4910/13 ג'אבר נ' מדינת ישראל (29.10.2024)), הרי שניתן להפריד בין מעשיו השונים של  המערער, המגבשים אירועים נפרדים ושונים, שפגעו בנפגעות שונות ובאינטרסים מוגנים שונים. 
71. בעת קביעת מתחם העונש ההולם בעבירת המעשה המגונה, עמד בית הדין קמא על חומרת המעשים ועל פגיעתם בערכי היסוד של כבוד האדם, ההגנה על שלמות גופה ונפשה של נפגעת העבירה, והאוטונומיה שלה על גופה, וכן הפגיעה הקשה והממשית בערכים הייחודיים למערכת הצבאית, שעניינם חובת הנאמנות של מפקדי צה"ל לחיילים המשרתים, הפגיעה בחוסנו המוסרי של הצבא, בתדמיתה של המערכת הצבאית ובאמון הציבור במפקדי צה"ל, וכן הפגיעה בערכי הרעות והאמון שחייבים לשרור בין משרתי צה"ל. עוד עמד בית הדין על הנסיבות המחמירות של ביצוע העבירה, שעניינן ניצול מעמדו הפיקודי של המערער, פער הגילים והדרגות המשמעותי; ועצם הנגיעות החוזרות בגופה של נפגעת העבירה, עד כדי אחיזה בפטמת שדהּ, והכל תוך התעלמות מהתנגדותה המפורשת. כן נתן בית הדין דעתו לנזק המשמעותי שנגרם לנפגעת העבירה. לצד זאת, התחשב בית הדין בכך שהמעשים נעשו במהלך פרק זמן קצר, ללא תכנון מוקדם ובלא הפעלת כוח, איום או הפשטת הבגדים. 
72. [bookmark: _Hlk168742137]בהתחשב בנסיבות כולן, בערכים שנפגעו ובנזק שנגרם, בראי מגמת ההחמרה בענישה של עברייני מין (ע/51,52/24 טור' אבו סריה נ' התובע הצבאי הראשי (2024); ע/36,37/24 סרן אבו סוויד נ' התובע הצבאי הראשי (2024); ע/15/24 סגן דוד אור נ' התובע הצבאי הראשי (2024); ע/12,13/22 סמ"ר אמסלם נ' התובע הצבאי הראשי (2022); ע/15/23 סמל קבסה נ' התובע הצבאי הראשי (2023)), קבע בית הדין קמא מתחם עונש הולם, הנע בין שבעה לארבעה עשר חודשי מאסר בפועל, בצירוף מאסר מותנה, הורדה בדרגה ורכיב של פיצויים לנפגעת העבירה.  
73. אשר לעבירות שעניינן הדחה בחקירה עמד בית הדין בעת קביעת המתחם על כך שהמערער הורשע בחלופה המחמירה של העבירה, שכן לא זו בלבד שניסה להניע את נפגעת העבירה מלהתלונן נגדו, הרי שהוסיף והציע לה טובות הנאה בדמות הטבות והקלות בשירותה הצבאי, תוך ניצול מעמדו הפיקודי. גם ללירון, העניק טובת הנאה בדמות מכשיר טלפון חדש, וביקש ממנה למסור, בכחש, למפקד היחידה, כי אביה הוא שרכש אותו עבורה. בואר כי עסקינן בנסיבות מחמירות המגלמות "מסכת עיקשת של שיחות... במטרה למנוע את גילויין של עבירות המין והגניבה", וכי לו היה המערער מצליח להדיח את נפגעת העבירה ואת לירון, היה בכך כדי לסכל את גילוין של העבירות. לאור האמור, ולאחר בחינת מדיניות הענישה שנקבעה בפסיקה (ע"פ 4444/16 פלוני נ' מדינת ישראל (10.10.2018); ע"פ 3182/13 פרץ נ' מדינת ישראל (19.12.2013)), קבע בית הדין קמא מתחם עונש הולם הנע בין 90 ל-180 ימי מאסר בפועל, לצד עונש מאסר מותנה והורדה בדרגה. 
74. בעת קביעת מתחם העונש ההולם בעבירה של גניבה מחייל, עמד בית הדין קמא על החומרה הייחודית הגלומה בגניבת מכשיר טלפון נייד, נוכח המידע המשמעותי האצור בו, ועל כך שבביצוע עבירת גניבה בבסיס צבאי, ודאי מפקד הגונב מחיילת שתחת פיקודו, נפגעים ערכי הרעות והאמון ההדדי בין משרתי צה"ל ונפגעת גם תחושת הביטחון של החיילים לגבי רכושם האישי. הוטעם, כי אמנם נראה שאין מדובר במעשה מתוכנן או מתוחכם, אך למערער הייתה הזדמנות לשקול את מעשיו ולתקנם והוא לא עשה כן. המערער אף הציע, למראית עין, לסייע בחיפושים אחר הטלפון שגנב. כמו כן, על אף שהמערער רכש עבור לירון מכשיר חדש ובכך "ריפא במידה מסוימת" את הפגיעה שגרם, הרי שבמעשה הגניבה היה כדי לפגוע באופן  פוטנציאלי בפרטיותה, ונדרשו ממנה משאבים כדי לשחזר את הפרטים שנשמרו במכשיר הקודם. הגניבה אף פגעה בטוהר ההליך השיפוטי בשים לב למידע שנאסף בטלפון שנגנב, אשר עשוי היה לסייע בגילוי ובחשיפת המעשה המגונה. לאור האמור, ולאחר בחינת מדיניות הענישה בעבירות של גניבה מחייל (ע/10/21 רב"ט מילנר נ' התובע הצבאי הראשי (2021); ע/29/16 סגן סוויסה נ' התובע הצבאי הראשי (2016)), נקבע מתחם עונש הולם הנע בין 30 ל-60 ימי מאסר בפועל לצד מאסר מותנה והורדה לדרגת טוראי. 
75. בית הדין מצא להשית על המערער עונש כולל, בגין כלל האירועים. לזכותו המערער נשקלו נסיבותיו האישיות, הרפואיות והנפשיות, תרומתו בשירות הצבאי והפגיעה הצפויה למשפחתו בגין הטלת עונש של כליאה. כן ניתן משקל שהוגדר כ"מוגבל" להתנהלות רשויות אכיפת החוק, בכך שלא נגבו עדויותיהם של מעורבים אחרים (על אף שבואר כי לא היה בכך כדי לקפח את הגנת המערער). לצד זאת, ניתן משקל לשיקולי הרתעת היחיד (בשים לב לכך שהמערער לא נטל אחריות על מעשיו גם לאחר הרשעתו) והרתעת הרבים. צוין כי המערער אינו זכאי להקלה הניתנת למי שנוטל אחריות וחוסך בהעדת נפגעת העבירה ובזמן שיפוטי. בשים לב לכל האמור הושת על המערער עונש מאסר בפועל בן 11 חודשים, שאליו צורפו עונשי מאסר על תנאי והורדה לדרגת טוראי. כמו כן, נפסקו פיצויים לנפגעת העבירה בסך 6,000 ש"ח.

טענות הצדדים בערעור  
76. בערעור ההגנה לעונש נטען תחילה כי שגה בית הדין קמא כשקבע שלושה מתחמי עונש הולם שונים, בגין אירועים הקשורים זה לזה בקשר הדוק, וכי היה מקום לקבוע מתחם עונש הולם אחד, בשל סמיכות הזמנים בין האירועים והקשר המהותי ביניהם. כן נטען, כי שגה בית הדין בהערכה של נסיבות ביצוע העבירה של מעשה מגונה, כאשר לא התחשב כנדרש בכך שדובר באירוע קצר, ללא אלימות פיזית או מילולית שהסתיים כאשר נפגעת העבירה הביעה התנגדות. נטען עוד, כי ראוי היה להתחשב בעת קביעת מדיניות הענישה, בפסיקה מקלה יותר בעבירות מין (ע/30,31/17 התובע הצבאי הראשי נ' טור' משריקי (2017); ע/23/17 התובע הצבאי הראשי נ' טור' גולומבק (2017)) כמו גם בעבירות של הדחה בחקירה (ע/45/17 טור' סדון נ' התובע הצבאי הראשי (2017)). ההגנה לא תקפה את המתחם שנקבע לעבירת הגניבה. לאור טיעוניה לעיל, עתרה ההגנה לקביעת מתחם עונש הולם לכלל העבירות, הנע בין מאסר מותנה לבין תקרה של שלושה חודשי מאסר בפועל, בכליאה, או שבעה חודשים של מאסר בפועל, בדרך של עבודה צבאית. אשר לקביעת העונש בתוך המתחם נטען כי נכון היה לתת משקל רב יותר להערכת המסוכנות המינית כנמוכה, לנסיבותיו האישיות של המערער ולמחדלי החקירה בתיק. 
77. מנגד ביקשה התביעה שלא להתערב בעונש שהושת על המערער, המשקף לשיטתה, את נסיבות החומרה הכרוכות במעמדו הפיקודי, את ההסלמה בהתנהלותו ואת הנזק שנגרם לנפגעת העבירה.

דיון והכרעה 

78. כלל ידוע הוא כי ערכאת הערעור לא תיטה להתערב בעונש שנגזר על ידי הערכאה הדיונית. התערבות זו שמורה למקרים חריגים שבהם נפלה טעות מהותית ובולטת בגזר הדין, או כאשר העונש שהוטל חורג באופן קיצוני ממדיניות הענישה הנוהגת בנסיבות דומות (עפ"ג 42248-03-25 פלוני נ' מדינת ישראל, פסקה 7 (23.7.2025); ע"פ 75624-02-26 טור' אבו סעדה נ' התובע הצבאי הראשי, פסקה 9 (2026)). בראי ההלכה האמורה, לא מצאנו כי יש מקום להתערבות בגזר דינו של המערער. 
79. ראשית נבאר, כי לא נפל פגם בהחלטת בית הדין קמא לקבוע שלושה מתחמי עונש הולם נפרדים. החלטה זו עולה בקנה אחד עם הקביעות בהלכה הפסוקה, שלפיהן, בהתאם לסעיף 40יג לחוק העונשין, בשאלה אם יש לסווג מספר עבירות כאירוע יחיד או כמספר אירועים נפרדים, יש לבחון את הנסיבות העובדתיות הרלוונטיות. בין השאר, נדרש לבדוק אם ביצוע העבירות מאופיין בתכנון משותף, אם ניתן להצביע על שיטתיות, אם העבירות התרחשו בסמיכות של זמן או מקום ואם ביצועה של עבירה אחת נועד לאפשר את ביצועה של עבירה אחרת (ראו ע"פ 2240/21 שחר נ' מדינת ישראל, פסקה 13 לפסק דינה של כב' השופטת וילנר (8.11.2022); עניין שרוני לעיל, פסקה 186). לצד האמור, יש לבחון גם מהותית את זהות האינטרסים המוגנים בכל אחת מהעבירות (ע"פ 5668/13 מזרחי נ' מדינת ישראל, פסקה 27 לפסק דינו של כב' השופט סולברג (17.3.2016)).
80. ביישום לענייננו - העבירות שביצע המערער נחלקות לשלושה אירועים שונים ונפרדים, שבבסיס כל אחד מהם ערכים מוגנים שונים. אין מדובר בתוכנית עבריינית אחת שבבסיסה מחשבה פלילית אחת ותכנון מוקדם. העבירות כוונו כלפי שתי נפגעות עבירה שונות וגרמו לכל אחת מהן נזקים שונים. בבסיס העבירות ערכים מוגנים שונים בתכלית. מלבד השוני בין המעשה המגונה בנפגעת לבין גניבת  מכשיר הטלפון של לירון, הרי שכבר נפסק בעבר, כי יש לקבוע מתחמי עונש הולם שונים בגין עבירות המקור ועבירות של הדחה בחקירה (ע"פ 47858-11-25, 49900-11-25 רס"ל שומרי נ' התובע הצבאי הראשי (2026); ע/45/17 טור' סדון לעיל). 
81. לצד זאת, נטעים כי ממילא, ערכאת הערעור נדרשת לבחון בעיקר את התוצאה העונשית הסופית ולא את יישום המנגנון של הבניית שיקול הדעת העונשי (ע"פ 3335/23 מדינת ישראל נ' בורי, פסקה 13 (6.7.2023)). זאת ועוד, המשמעות המעשית שיש לקביעת מתחמים שונים מוגבלת בהיקפה, שכן בעת קביעת העונש יש לשקול את מספר המעשים ואת חומרתם, גם אם סווגו כחלק מאירוע עברייני אחד, מה עוד שמקום שבו מושת בסופו של דבר עונש כולל, כבענייננו, הרי שחשיבות ההבחנה בין מספר האירועים פוחתת עוד יותר (ע"פ 6888/17 שירזי נ' מדינת ישראל, פסקה 14 (10.12.2018); ע"פ 47509-12-25, 54370-12-25 רס"ל (מיל') שטיינמן נ' התובע הצבאי הראשי, פסקאות 15 - 16); וכאשר ערכאת הערעור סבורה כי העונש הכולל שהוטל הוא ראוי, אין בשאלת מספר המתחמים כשלעצמה כדי להצדיק התערבות בגזר הדין (ע"פ 6894/22 אסכאפי נ' מדינת ישראל, פסקה 14 (15.8.2023)). 
82. נפנה אפוא לבחון את מתחמי העונש ההולם ביחס לכל אחד מהאירועים. 
83.  מתחם העונש ההולם בעבירת המעשה המגונה – מקובלת עלינו מסקנת בית הדין קמא כי נסיבות ביצוע עבירה המין מחמירות וראויות למענה עונשי הולם. אכן, יש להתחשב בכך שהאירוע נמשך פרק זמן קצר, בלא תכנון מוקדם או שימוש בכוח מצד המערער, ברם, המערער ביצע את העבירה שעה ששימש כמפקדה הישיר של נפגעת העבירה, האחראי לשלומה ולבטחונה, ובין השניים פערי דרגות וגילים משמעותיים (ראו: ע"פ 56322-12-25 רס"ם (מיל') אוסיפוב נ' התובע הצבאי הראשי (2026)). כל זאת, תוך ניצול יחסי המרות כלפי נפגעת העבירה, שהצטרפה אליו לנסיעה במסגרת תפקידה, בעת ששהתה עמו ברכב סגור, ללא אפשרות לצאת ממנו. בכך גם נבדל האירוע מהמקרים שאליהם הפנתה ההגנה, שאינם עוסקים בעבירות שבוצעו על ידי מפקדים. העבירה כללה מגע באיבר אינטימי של הנפגעת והמערער שב וניסה לגעת בה, חרף התנגדותה, תוך שמעשיו הלכו הסלימו. מעשיו, כאמור, גרמו לנזק משמעותי לנפגעת העבירה (סעיף 40ט(א)(4) לחוק העונשין). 
84. משכך, נסיבות ביצוע העבירה של מעשה מגונה מלמדות על פגיעה משמעותית וממשית בערכים המוגנים, שעניינם שמירה על כבודה של נפגעת העבירה, ההגנה על פרטיותה והאוטונומיה שלה על גופה. נפסק לא אחת כי: "עבירות מין הן מהעבירות החמורות שבחוק העונשין. בעבירות אלו יש משום חילול הגוף וכבוד האדם, הפשטת האדם מאנושיותו ורמיסת האוטונומיה שלו. עבריין מין משתמש בזולתו ככלי לסיפוק צרכיו ויצריו המיניים; הוא הופך אותו מסובייקט לאובייקט שתכלית קיומו מתמצית בריצוי צרכיו.. ובמקרים רבים... הפגיעות המיניות מובילות לצלקות עמוקות בנפש אשר מוצאות ביטוי בפגיעה בתפקוד השוטף במסגרות החיים השונות. ברי כי העונש שנגזר בעבירות מין צריך לשקף את הסלידה ממעשים אלה" (ע"פ 3657/23 כהן נ' מדינת ישראל, פסקה 18 (13.8.2023); וכן ראו ע"פ 9207/23 פלוני נ' מדינת ישראל, פסקה 40 (2.5.2024); ע/33,37/23 סמ"ר פלג נ' התובע הצבאי הראשי, פסקה 32 (2023)). 
85. עוד גלומה במעשי המערער פגיעה קשה וחמורה בערכים הצבאיים המוגנים, הייחודיים למסגרת הצבאית - ערך הרעות, האמון בין החיילים ואמון הציבור בצה"ל. נפסק זה מכבר כי בעת קביעת מתחם העונש ההולם, יש לייחס משקל גם למאפייניה הייחודיים של המסגרת הצבאית ולצרכיה (רע"פ 391/17 פלוני נ' התובעת הצבאית הראשית, פסקה 12 (15.1.2017)), וכי יש להחמיר בענישה בגין עבירות מין המבוצעות במהלך השירות הצבאי, כחלק מן ההגנה על שלומם ועל כבודם של המשרתים בצה"ל (ע/32,33/21 רס"ר שיליאן נ' התובע הצבאי הראשי, פסקה 85 (2022); ע/16,18/23 סרן יסייה נ' התובע הצבאי הראשי, פסקה 25 (2023)), וכבר הוטעם כי "שהותן של החיילות, נפגעות העבירות, ביחידה אינה נתונה לבחירתן והן מבצעות את משימותיהן על פי הפקודות ולנוכח חובתן החוקית לשרת בצה"ל. צורכי הביטחון הם שמחייבים את שהותם של חיילות וחיילים, מפקדות ומפקדים, זה לצד זו, לאורך שעות ממושכות, בבסיסים אשר הופכים עבורם בית" (ע/21/24 סא"ל חלואני נ' התובע הצבאי הראשי, פסקה 40 (2024)). על אחת כמה וכמה אמורים הדברים, נוכח מעמדו הפיקודי של המערער, משנקבע כי על הענישה המוטלת במערכת הצבאית לגלם "מסר תקיף וברור בדבר חובתם של מפקדים בצבא לכבד את ריבונותם של החיילים על גופם ולהגן מכל משמר על כבודם ועל פרטיותם" (ע"פ 3376-08-25, 39774 רס"ל בן אדיבה נ' התובע הצבאי הראשי, פסקה 27 (2025)).
86. בשים לב לאמור, ולנוכח מגמת ההחמרה בענישה בגין עבירות מין, כעולה מפסיקת בית המשפט העליון (ראו: ע"פ 166/23 פלוני נ' מדינת ישראל, פסקה 10 (18.5.2023); ע"פ 6443/23 פלוני נ' מדינת ישראל, פסקה 26 (9.12.2025)) ולמדיניות הענישה שנקבעה בבית דין זה במקרים בעלי דמיון לענייננו (ע"פ 75624-02-26 סמל (מיל') אבו סעדה לעיל; ע"פ 57885-03-25, 61038 סג"ם (מיל') מגנאג'י נ' התובע הצבאי הראשי (2025); עניין סא"ל חלואני לעיל, פסקה 42 (2024); ע/51,52/24 טור' אבו סריה לעיל; ע/12,13/22 סמ"ר אמסלם לעיל; ע/15/23 סמל קבסה לעיל), בשים לב לניצול המעמד הפיקודי ונסיבות ביצוע העבירות כפי שפורטו  לעיל  - אין חומרה יתרה במתחם העונש ההולם שקבע בית הדין קמא ואין להתערב בו. 
87. עבירות ההדחה בחקירה -  כפי שבואר על ידי בית הדין קמא, המערער הורשע בגין החלופה המחמירה הקבועה בסעיף 245(ב) לחוק העונשין, משום שלא הסתפק בניסיון להניא את נפגעת העבירה ואת לירון מלהגיש תלונה נגדו, אלא אף נתן להן טובות הנאה בניסיון להשיג את שיתוף הפעולה שלהן בנושא זה. המערער גם ביקש מלירון לשקר בנוגע לרכישת הטלפון וניצל את כוחו הפיקודי, כמפקדה הישיר של נפגעת העבירה, כדי לתת לה טובות הנאה הקשורות לשירות הצבאי. מעשיו התאפיינו בפניות חוזרות ונשנות והנזק הפוטנציאלי הכרוך במעשיו, לו היו עולים בידו, היה משמעותי (מעבר לאובדן הראיות שניסתה הנפגעת להפיק, באמצעות המכשיר שנגנב). וכבר נפסק ביחס למעשי הדחה בחקירה, כי "הם חמורים יותר ככל שחמורה יותר העבירה שמעשים אלה באים להציל את העבריין מעונשה" (ע"פ 10577/02 שמש נ' מדינת ישראל, פ"ד נח(4) 706, 719 (2004)). מעשיו של המערער פגעו אפוא במעמד המפקד בצה"ל ובערכים המוגנים בבסיס העבירה שהם שמירה על גילוי האמת ועל טוהר ההליך המשפטי, בניסיון להסתיר ביצוע עבירות חמורות. 
88. לאור כלל האמור, בראי הרשעתו של המערער בשני אירועים שונים של הדחה בחקירה בנסיבות מחמירות ותוך ניצול מעמדו הפיקודי לשם מתן טובות הנאה (ומכאן החומרה היתרה בעניינו לעומת הענישה שנקבעה בעניין שומרי וסדון לעיל), מצאנו כי אין להתערב במתחם העונש ההולם שנקבע בנסיבות העניין, וכי הוא אף עולה בקנה אחד עם מדיניות הענישה במקרים דומים (ע"פ 166/23 פלוני נ' מדינת ישראל (18.5.2023); ע"פ 4444/16 פלוני לעיל; ע"פ 3182/13 פרץ לעיל). 
89. עבירת הגניבה מחייל - ההגנה לא טענה כאמור כנגד מתחם העונש ההולם בעבירה זו, ולפיכך נציין אך בקליפת האגוז, כי נפסק לא אחת שגניבה של טלפון סלולארי אינה דומה לגניבה אחרת, משום שטמון בתוכו מידע רב ומשמעותי עבור בעליו וכי הקלות שבביצוע העבירה, במצטבר לנזק שנגרם בגינה, מחייבים את החמרת הענישה (ראו ע"פ 8627/14 דביר נ' מדינת ישראל (14.7.2015); ע/10/21 רב"ט מילנר לעיל, פסקאות 20 -21 והאסמכתאות שם). בגניבת מכשיר טלפון נייד, כבכל גניבה בתוך מחנה צבאי, יש גם פגיעה בערכי הרעות והאמון ההדדי שראוי כי ישררו במסגרת הצבאית (ע/70,71/17 התובע הצבאי הראשי נ' טור' שמילוביץ (2017)). בנסיבות העניין, יש להתחשב במניע שבבסיס הגניבה - למנוע את גילוי האמת ולא לאפשר חשיפה של השיחה שבה התנצל המערער בפני נפגעת העבירה. עוד יש לשקול את התנהלותו של המערער, שהקשה על תיקון מעשה הגניבה, בהציעו את "עזרתו" בחיפוש אחר הטלפון שהוא עצמו נטל. בנסיבות אלה, לאור מדיניות הענישה בפסיקה שפורטה לעיל - אין להתערב במתחם העונש ההולם גם ביחס לעבירה זו. 
90. בעת בחינת מידתו של העונש הכולל שהושת על המערער, נבהיר כי על אף הערכת המסוכנות המינית כנמוכה מתקיימים בעניינו שיקולי הרתעת היחיד (נוכח עמדתו כלפי מעשיו, העדר תובנות לגורמי הסיכון העתידיים ואי-נטילת חלק בהליכי טיפול) ואף שיקולי הרתעת הרבים. לצד שיקולים אלה, בדין זקף בית הדין קמא לזכות המערער שיקולים רבים לקולה - היעדרו של עבר פלילי; נסיבותיו הרפואיות והנפשיות; והיותו נשוי ואב לבנות קטנות, המסייע גם לאימו. בית הדין נטל בחשבון את ההשלכות הצפויות לנשיאת עונש כליאה ממושך על משפחתו של המערער וכן התחשב כדבעי בתרומתו בשירות צבאי ממושך ובהערכה הרבה שזכה לה. ניתן גם משקל מסוים להתנהלות רשויות אכיפת החוק, נוכח אי גביית עדותם של מספר עדים מרכזיים (בהתאם לסעיף 40יא(9) לחוק העונשין), על אף שנקבע כי לא היה בכך כדי לקפח את הגנת המערער. שיקולים אלה נבחנו, נשקלו ואוזנו היטב ומשום כך אין להתערב גם במידתו של העונש שהוטל, אשר מצוי למעשה בחלקו התחתון של כלל מתחמי העונש ההולם שנקבעו, ומשמר את "עקרון ההלימה כבעל מעמד בכורה בין שיקולי הענישה גם כשעסקינן בענישה כוללת בגין אירועים שונים" (ע"פ 519/19 מדינת ישראל נ' פלוני, פסקה 10 (5.2.2019); סמ"ר אמסלם נ' התובע הצבאי הראשי, פסקאות 43-42, והאסמכתאות שם (2022)).
91. סוף דבר, ערעור ההגנה נדחה, על שני ראשיו. 

   
ניתן והודע היום, י"ז בסיוון התשפ"ו, 2 ביוני  2026, בפומבי ובמעמד הצדדים. 

